Sähköpyörällä tarkoitetaan sähkömoottorilla varustettua polkupyörää, jossa moottori avustaa polkemista. Sähköpyörää poljetaan tavallisen polkupyörän tavoin ja halutessaan voi ottaa käyttöön eri tasoisen sähköavustuksen, jolloin matkavauhti voidaan pitää pienellä vaivalla reippaana ja jyrkässä ylämäessä jaksaa taluttamisen sijaan polkea. Moottori avustaa määräysten mukaan aina 25 km/h asti, joten suuremmat nopeudet saavutetaan ainoastaan polkemalla. Sähköpolkupyörä vaatii siis aina polkemista - se on mukava tapa liikkua ja polkemisen raskautta on helppo säätää. Sähköpolkupyörät käsitetään liikenteessä polkupyöriksi eikä sähköpyöräilijältä vaadita ajokorttia. Pyöräilijän tulee noudattaa polkupyöriä koskevia liikennesääntöjä ja kypärän käyttö on erittäin suotavaa.